13/10/2020 | Administración LocalProvincial
Deputación Provincial da Coruña
Servizo de Desenvolvemento Territorial e Medio Ambiente
Resolución pola que se aproba a concesión definitiva de subvencións correspondentes ás axudas á consolidación e ao fortalecemento do tecido empresarial da provincia a través do apoio ao investimento en bens inventariables (PEL-Emprende Invest.2020)

ANUNCIO SERVIZO DE DESENVOLVEMENTO TERRITORIAL E MEDIO AMBIENTE Resolución número 2020/30634 de concesión definitiva de subvencións correspondentes ás Axudas á consolidación e ao fortalecemento do tecido empresarial da provincia a través do apoio ao investimento en bens inventariables (PEL-EMPRENDE INVESTIMENTO 2020) RESOLUCIÓN POLA QUE SE APROBA A CONCESIÓN DEFINITIVA DE SUBVENCIÓNS CORRESPONDENTES ÁS AXUDAS Á CONSOLIDACIÓN E AO FORTALECEMENTO DO TECIDO EMPRESARIAL DA PROVINCIA A TRAVÉS DO APOIO AO INVESTIMENTO EN BENS INVENTARIABLES (PEL-EMPRENDE INVESTIMENTO 2020) Don VALENTÍN GONZÁLEZ FORMOSO, presidente da Deputación Provincial da Coruña, Vistos o informe do Servizo de Desenvolvemento Territorial e o informe do Servizo de Fiscalización e tendo en conta os seguintes ANTECEDENTES: Primeiro. –Mediante resolución de presidencia n.º 2020/3970 publicada no BOP número 29 do 12/02/2020, aprobáronse as bases reguladoras das Axudas á consolidación e ao fortalecemento do tecido empresarial da provincia a través do apoio ao investimento en bens inventariables (PEL-EMPRENDE INVEST). Segundo. –O prazo de presentación de solicitudes rematou o 11/06/2020 ás 14:00 horas. A totalidade das axudas concedidas nesta resolución foron presentadas dentro do prazo establecido na convocatoria e cumpren cos requisitos establecidos nela. Terceiro. –De acordo coa base 4, por resolución n.º 2020/23992 do 07/08/2020, designáronse os membros da Comisión de Valoración, que se reuniu os días 18/08/2020 e o 17/09/2020, tal como figura nas actas da reunión. A valoración das solicitudes fíxose de acordo cos criterios establecidos na base 5 e tras a realización da mesma, a unidade xestora determinou as concesións de subvención de acordo co crédito dispoñible na convocatoria. Cuarto. –A totalidade das subvencións concedidas con cargo á convocatoria considéranse correctas e axustadas aos termos e requisitos das bases do programa. Quinto. –Na partida orzamentaria 0520/24100/771 do orzamento xeral desta Deputación para o exercicio 2020 existe consignación orzamentaria para facer fronte á concesión das subvencións. Vistos os antecedentes sinalados, así como as disposicións legais de aplicación, proponse a adopción da seguinte, RESOLVO: Primeiro. –Aprobar a concesión das subvencións ás entidades que se relacionan no Anexo 1, polos importes que se indican. Segundo. –Denegar a concesión de subvención ás entidades que figuran no Anexo 2, polos motivos que se indican. No caso de que estas entidades acrediten posteriormente o cumprimento dos requisitos que motivaron esta denegación, a dita Comisión de Valoración deberá reunirse para proceder á valoración das súas solicitudes, e de seguido a unidade xestora procederá á concesión de axuda a aquelas que obteñan a puntuación necesaria para ser subvencionada en función do crédito dispoñible. Terceiro. –Dispor o gasto das subvencións concedidas con cargo á seguinte aplicación orzamentaria: 0520/24100/771, fase A, referencia n.º 22020006752, operación n.º 220200028018, importe 1.861.428,21 €. Cuarto. –Publicar a presente resolución no Boletín Oficial da Provincia, co que se entenderá notificada aos interesados, de acordo co establecido no art.45 da Lei 39/2015, do procedemento administrativo común das administracións públicas. Contra a presente resolución, que pon fin á vía administrativa, pódese interpor alternativamente recurso de reposición potestativo, no prazo dun mes perante o mesmo órgano que ditou o acto, ou recurso contencioso-administrativo, perante o Xulgado do Contencioso Administrativo da Coruña ou daquel no que teña o seu domicilio o recorrente, á súa elección, no prazo de dous meses, a partir do día seguinte a aquel no que teña lugar a notificación. Se se optara por interpor o recurso de reposición potestativo non se poderá interpor recurso contencioso administrativo ata que aquel sexa resolto expresamente ou se produza a súa desestimación por silencio. Todo isto, sen prexuízo de que se exercite calquera outro recurso que se estime pertinente. ANEXO 1.–Concedidas Número de solicitudes concedidas: 238. Total concedido: 1.859.144,16 €. ANEXO 2.–Denegadas Número de solicitudes descartadas: 471. A Coruña, 9 de outubro de 2020. O PRESIDENTE O SECRETARIO Valentín González Formoso José Luis Almau Supervía